Magtarr khur Jesús khapeen mag ichdeu pʉitarr khʉʉn deeu i aig barchejierram aajem.
Mag beewia deeu ãbam aig naaicheewai amachdeu õrag Ẽwandam iek jaaujerr dʉi õor monaaumarrpa thum irig jaauchejierram aajem.
Mamʉ mag jũrram khʉʉn phẽphẽeukham gaaimua thachdam khoogpaijã bʉ̃ʉrjã jua par khaba narr aawai mag am nem ĩgkha opinaa jũrr ich Jesuu amag,
—Õor chukag ee maach appai jua ʉ̃yaan wettarrau ajim anʉm.
Magwia chadcha amach appai aig botedam sĩerr ee ereubaadejim aajem,
õor chukag aar.
Pari mag am wetum õor khapankham khʉʉnau oopʉijierram aajem.
Amachdeu mag oobapäaiwai,
i barjujã khaphʉ narr aawai,
jũrr khʉd ee khaphig phobaadewi,
amachta i barju nawe bardʉtkhaimawia i nʉ naaimajim aajem.
Maimua barimawia ooimaawai chadcha õor pooma pos thʉnaajim anʉm,
i nawe.
Õor pom mag wejom Jesuu oowai i dau ee aphʉʉ durrajim anʉm,
sĩi nemchaain papjã chukhu wenʉrrʉmjo narr aawai.
Ichdeu mag oobaawai amag Ẽwandam iek jaau wai sĩi ajim aajem.
Mag jaau simua ya kheeuraa aadeewai i khapeenau irig,
—Ya edau kheumamgui ajim anʉm.
Mag nʉmta maach chan thach khojujã chukhu nʉm.
Maach dʉi mʉig õor pom thʉnʉm khʉʉnag wetpi jaaubá ajim anʉm,
õordam di dakhapaim aar wa magbam khai phobor dakham aar khãijã amach khoog thach per awaan wetamkhĩir.
Ichig magbaawai jũrr ich Jesuu amachigta,
—Am pʉiju khãyau pãachdeuta amag thach deejurauma ajim anʉm.
Magbaa chi khapeenau jũrr irig,
—¿Magan õor pom mʉg wejom thum thach khopiegan doscientos denariota pan gaaipai aupi sĩeb?
ajierram anʉm.
Magbaa Jesuu amag,
—¿Pãrau pandam kharr wai nʉwi?
ajim anʉm.
Chukhu nʉm khai,
õrag jeeu oobat,
khaíu phiejãb waibeejĩ ich khoog khãijã,
maimua mʉrʉg jaaubat ajim anʉm.
Magbaawai chadcha wetwi,
õrag jeeu ohoogmamua ãbmua pandam cinco maimua ãwarrdam numí wai sim oobaawai,
deeu i aig beewia,
ich mag irig jaauchejim aajem.
Magbaa ich Jesuu õor khapan mag thʉnarr khʉʉnag phũak ʉ̃r khapanaa phʉʉr ohoodo juppi jaaujim aajem.
Amachig mag juppi jaaubaawai chadcha warphaa poso phʉʉr nʉnʉid,
phʉʉr nʉnʉid,
ohood aphobaadejim anʉm,
amach khĩkhĩratdo pogkha chi khapanag cincuenta,
maagwai pogkha cien;
õor pom mag thʉnarr thumaa ich mag ohood thʉnʉisijim aajem.
Magbaawai Jesuu mag pan cinco narr dʉi mag ãwarr dau numí narrpa phe auwia,
ʉ̃gthaag eerpanaa,
Ẽwandamag ʉu ajim anaa chi pan thorreunaa,
jũrr ich khapeenag ʉapʉimajim aajem,
tagam khʉʉnag jigmamkhĩir.
Ich agjo chi ãwarrjã agdaujo thumaam khʉʉnag jigpʉijim aajem.
Magdamaupai maig õor thʉnarr khʉʉn thum biwaauwia imie phobaadejim anaabá.
Mag imie phobaadeewai chi pan ãwarr dʉi sobtarrau thʉbʉt doce ipiirkha aujim aajem.
Mag chi thach khotarr khʉʉn khapanag emkhooin appai cinco mil naajim aajem,
ʉʉinjã beerba chaainjã beerba.